Asta Graah Bolander

Asta Graah Bolander (født 4. februar 1861 i Christiania, død 1. mars 1946) var en norsk forfatter og dramatiker som skrev skuespill, fortellinger og sakprosa.

Familie 
Asta Bolander var datter av den danskfødte forretningsmannen og industrigründeren Knud Graah (1817-1909) og Helene Marie Conradi (1837-1866, en datter av professor Andreas Christian Conradi). Hun ble 21. november 1889 gift i Trefoldighetskirken med visekonsul og grosserer i Göteborg Carl Gustaf Bolander.

Liv og virke 
Asta Bolander debuterte i 1890 med dramaet Folk, et skuespill i tre akter som samme år ble oppført ti ganger på Christiania Theater, hvor Constance Bruun utmerket seg i hovedrollen. Her er handlingen lagt til det samme finansaristokratiet i Kristiania hun selv tilhørte. Deler av sitt forfatterhonorar ga Bolander til teatrets pensjonsfond. Folk utkom også i svensk språkdrakt, og fikk i 1891 premiere ved Stora Teatern i Göteborg.

I Bolanders siste utgivelser formidler hun sin kunnskap om den italienske renessansen. Hun holdt også foredrag om de politiske og kunstneriske forholdene i Firenze. Hun belyste temaet nærmere i artikkelen Lorenzo Ghiberti og bronzeprotene paa batteriet i Florenz, som ble publisert i Guldsmedkunst i 1924.

Asta Bolanders forfatterskap strakte seg over førti år, og tross den beskjedne produksjonen utforsket hun flere genre underveis.

Bibliografi 
 1890: Folk – skuespill i tre akter, Cammermeyer
 1912: De syv eventyr – med illustrasjoner av Arnold Thornam, Aschehoug
 1915: St. Peters nøkkel, Aschehoug
 1918: Som træ om høsten, Aschehoug
 1920: Grungs i Fossegaarden, Aschehoug
 1927: Renæssancens Florens – av Mediciernes krønike, Aschehoug
 1930: Siena – synderes og helgeners by, Aschehoug

Referanser

Kilder

Eksterne lenker 
 

Norske forfattere
Norske dramatikere
Personer fra Oslo